Source: http://www.druckeria.ro/tag/vlad-cotuna/
Timestamp: 2020-01-20 06:11:31+00:00

Document:
vlad cotuna Archives - Druckeria
Diana Bulimar revine pe scena internațională
Diana Bulimar revine în această săptămână la o competiție de anvergură, după accidentarea ce a forțat-o să se retragă de la Campionatele Mondiale din toamna anului trecut. Bănățeanca va reprezenta România la etapa de Cupă Mondială de la Doha, acolo unde va fi prezent și un alt gimnast născut la Timișoara, Vlad Cotuna.
Diana Bulimar se întoarce în lumina reflectoarelor, după o absență îndelungată. Timișoreanca s-a accidentat în toamnă, cu două săptămâni înaintea Campionatelor Mondiale Invididuale de la Anvers, unde era cotată cu șanse reale la cel puțin o medalie. Sportiva ce în vară va împlini 19 ani va participa, în această săptămână, la etapa de Cupă Mondială de la Doha, prima competiție de anvergură pentru ea în acest an.
La întrecerea din Quatar, va mai participa un sportiv născut la Timișoara, Vlad Cotuna. Gimnastul legitimat în prezent la CSM Lugoj va concura, conform înscrierilor preliminare, la trei aparate: cal cu mânere, sol și bară fixă.
La Doha vor fi prezenți peste 150 de gimnaști și gimnaste, din 34 de țări, în lotul României aflându-se, pe lângă cei doi timișoreni, Larisa Iordache, Andrei Muntean și Marius Berbecar, ce vor fi însoțiți de antrenorii Lucian Sandu, Adela Popa și Vasile Vug.
Filed Under: Alte sporturi, Stire de ultima ora Tagged With: breaking, cupa maondiala doha, diana bulimar, Druckeria, gimnastica romania, gimnastica timisoara, vlad cotuna
Timișoreanul Vlad Cotuna, printre invitații Open-ului de la Acapulco
Gimnastul timișorean Vlad Cotuna se află în aceste zile în Mexic, la Acapulco, unde se desfășoară cea de-a treia ediție a open-ului Abierto Mexicano de Gimnasia. Bănățeanul se regăsește într-o listă selectă, ce cuprinde nume consacrate ale gimnasticii masculine la nivel mondial.
Unul dintre puținii sportivi timișoreni participanți la ultima ediție a Jocurilor Olimpice își continuă ascensiunea. Gimnastul Vlad Cotuna, legitimat la CSM Lugoj, participă în aceste zile la un prestigios concurs open în Mexic, la Acapulco.
Abierto Mexicano de Gimnasia, întrecere ajunsă la cea de-a treia ediție, reunește, pentru concursul masculin, 12 gimnaști, bănățeanul având parte de o companie mai mult decât selectă, alături de competitori precum Josh Dixon (SUA), Francisco Barreto Junior (Brazilia), Koji Uematsu (Japonia), Ruben Lopez (Spania), Jossimar Calvo (Columbia), Joshua Stuart (Canada), Zhang Yang (China), Nikita Ignatyev (Rusia), Kevin Cerda Gastelum (Mexic), Ludovico Edalli (Italia) și Yevgen Yudenkov (Ucraina).
Concursul de la Acapulco se desfășoară după regulile FIG și tinde să devină unul de tradiție în calendarul gimnasticii mondiale. La ediția din acest an, printre invitații speciali se numără și cea mai cunoscută gimnastă româncă a tuturor timpurilor, Nadia Comăneci, care va fi prezentă în Mexic alături de soțul ei, Bart Conner.
Filed Under: Alte sporturi Tagged With: Abierto Mexicano de Gimnasia, acapulco, breaking, csm lugoj, Druckeria, gimnastica romania, gimnastica timisoara, nadia comaneci, vlad cotuna
Universiada Kazan 2013: Vlad Cotuna, pe 7 cu echipa României și pe 16 la individual compus
Gimnastul timișorean Vlad Cotuna și-a încheiat marți aventura la Universiada de la Kazan. Dacă la precedenta ediție, desfășurată în 2011, la Shenzen, obținea un bronz cu echipa, de această dată el și colegii săi au fost departe de medalii. Sportivul legitimat la CSM Lugoj s-a clasat pe locul 7 în finala pe echipe, iar apoi pe 16 în cea de individual compus, în care a intrat din postura de primă rezervă.
Gimnastica masculină românească rămâne într-un continuu regres în ultimii ani. După două finale, pe echipe și la individual compus, tricolorii nu s-au apropiat nici măcar răzleț de podium la Universiada de la Kazan. Speranțele sunt minuscule și înaintea celor șase finale pe aparate de astăzi, acolo unde România are un singur reprezentant, pe Andrei Muntean, la paralele.
Timișoara a fost reprezentată la cel mai înalt nivel din nou de Vlad Cotuna, sportivul legitimat la CSM Lugoj nereușind să repete performanța atinsă în urmă cu doi ani, la Shenzen, când se clasa pe cea de-a treia treaptă a podiumului cu echipa. De această dată, a fost doar un loc 7 pentru Cotuna, Bățagă, Berbecar, Buidoso și Muntean, care au totalizat 257.250 de puncte. Podiumul a fost ocupat, în ordine, de Rusia, Ucraina și Japonia.
Strict pe aparate, timișoreanul Cotuna s-a clasat departe de favoriții probelor, neobținând calificarea la niciunul dintre acestea. Cel mai bine a mers la paralele, unde a încheiat al 19-lea, cu 14.700. Bănățeanul a mai obținut un loc 28 la inele (14.300), un 41 la sărituri (14.200), un 51 la sol (13.800), un 61 la bară (13.150) și un 72 la cal cu mânere (12.750). Totalul său, 82.900 l-a plasat totuși în postura de primă rezervă în finala de individual compus, de care avea în cele din urmă să profite, intrând în locul elvețianului Simon Nuetzi.
Marți, în finală, lucrurile au stat ceva mai bine pentru sportivul timișorean. Cotuna a obținut un loc 16 la individual compus, fiind astfel cel mai bine clasat român, devansându-l pe Cristian Bățagă (locul 21), calificat direct în ultimul act. Sportivul lui CSM Lugoj a reușit cea mai bună performanță a sa la bara fixă, acolo unde s-a clasat pe locul 6 la general, cu 14.500. Un exercițiu reușit a avut și la sol, unde s-a clasat al 8-lea, cu 14.550. Cotuna a fost al 14-lea la sărituri (14.100), al 15-lea la inele (14.200) și paralele (14.200) și al 23-lea la cal cu mânere (12.150).
Vlad Cotuna a totalizat astfel 83.700 în finala de individual compus, acolo unde pe podium au urcat, în ordine, Nikolai Kuksenkov (Rusia), Fabian Hambuechen (Germania) și David Belyavskyi (Rusia).
Filed Under: Alte sporturi Tagged With: breaking, cms lugoj, Druckeria, finala individiual compus, gimnastica masculin, gimnastica timisoara, gimnastica universiada, universiada kazan 2013, vlad cotuna
Diana Bulimar, în cursă pentru trei medalii la Moscova
Diana Bulimar a reușit o prestație de apreciat în sesiunea de calificări desfășurată astăzi, la Moscova, în cadrul Campionatului European Individual. Gimnasta originară din Timișoara s-a calificat în trei finale, ocupând locul secund la individual compus, în urma celeilalte reprezentante a României în capitala Rusiei, Larisa Iordache.
După ce miercuri, Vlad Cotuna nu a prins nicio finală în urma sesiunii de calificări, gimnastica timișoreană speră în continuare la medalii continentale grație Dianei Bulimar. În impunătoarea sală „Olympiski” din Moscova, „Didi” a reușit să-și confirme forma bună etalată în această primăvară, având astfel șanse să revină în România cu trei medalii la gât.
Deși părea că solul e aparatul ei de bază, având în vedere prestațiile din martie, de la Roche-sur-Yon și Doha, timișoreanca a obținut cea mai bună clasare la bârnă. Diana Bulimar a reușit al doilea exercițiu al concursului, fiind notată cu 14,366, în urma colegei de la lotul național, Larisa Iordache. „Didi” n-a ratat finala nici la sol, acolo unde s-a clasat a patra, etalând un exercițiu notat cu 14,233.
Bănățeanca în vârstă de 17 ani a ratat calificarea în finala de la sărituri, acolo unde a efectuat o singură încercare, notată cu 14, 833. Din păcate, cele două reprezentante ale țării noastre au continuat pe trendul instaurat în ultimii ani, paralelele inegale fiind din nou un aparat-problemă. Larisa Iordache s-a clasat pe 24, cu 12,966, în vreme ce Diana Bulimar a încheiat pe 26, cu 12,700.
Per total, Iordache și Bulimar au dominat autoritar sesiunea de calificări de astăzi, de la Moscova, totalul notelor situându-le pe primele două poziții într-o ierarhie formată din 74 de gimnaste. Emoțiile adevărate pentru „Didi” vor începe de mâine încolo, atunci când fiecare detaliu o poate apropia sau îndepărta de o medalie europeană. Finala de individual compus la feminin va fi transmisă mâine, de la ora 16.30, pe TVR1.
Filed Under: Alte sporturi Tagged With: campionatul european individual, diana bulimar, gimnastica romania, gimnastica timisoara, individual compus, larisa iordache, moscova, olympiski, vlad cotuna
VIDEO Vlad Cotuna a ratat calificarea în finale la CE de la Moscova
Campionatul European Individual de la Moscova a început miercuri, cu sesiunile de calificare ale băieților, la individiual compus și aparate. Timișoreanul Vlad Cotuna și-a încercat norocul la sol, paralele și bară fixă, însă nu a reușit să acceadă în nicio finală.
Vlad Cotuna și-a încheiat încă din prima zi aventura la Campionatul European Individual de la Moscova. Gimnastul născut la Timișoara și legitimat la CSM Lugoj nu a reușit calificarea în finală la niciunul dintre cele trei aparate la care a concurat.
Cea mai mare notă a obținut-o la sol (vezi video), acolo unde a totalizat 14.950, punctaj ce i-a oferit însă doar locul 15. La paralele, timișoreanul s-a clasat pe locul 23 dintr-un total de 80 de concurenți, totalizând 14.300. În fine, la bara fixă, Cotuna s-a clasat al 16-lea, cu un total al notelor de 14.266.
Lotul masculin de gimnastică al României va avea totuși reprezentanți în trei finale. Reșițeanul Flavius Koczi a reușit să se califice în ultimul act la sărituri, de pe locul 3, și la sol, de pe locul 5, în vreme ce Andrei Muntean s-a clasat al doilea la paralele.
Astăzi vor începe emoțiile și pentru Diana Bulimar. Gimnasta născută la Timișoara va intra, alături de Larisa Iordache, în focurile calificărilor, „Didi” țintind podiumul la aparatul favorit, solul.
Filed Under: Alte sporturi Tagged With: campionatul european individiual, csm lugoj, dian bulimar, flavius koczi, gimnastica romania, gimnastica timisoara, individual compus, larisa iordache, vlad cotuna
Timișorenii Diana Bulimar și Vlad Cotuna, în linie dreaptă spre Campionatul European
La mijlocul săptămânii viitoare, la Moscova, vor debuta Campionatele Europene Individuale. Timișoara va fi cu ochii pe cei doi gimnaști de talie olimpică născuți în orașul de pe Bega. La feminin, Diana Bulimar va încerca să-și confirme forma bună arătată în primele concursuri internaționale ale anului, iar la masculin, Vlad Cotuna va ataca cel puțin o medalie, fiind înscris la toate aparatele.
Primul concurs major al gimnasticii continentale din 2013 e gata de start. Campionatele Europene Individuale se vor desfășura, în perioada 17-21 aprilie la Moscova, în moderunul complex sportiv „Olympisky”. Atât lotul masculin, cât și cel feminin al României au în componență câte un reprezentant al Timișoarei, amândoi urmând să concureze la toate aparatele.
Diana Bulimar a început în forță anul 2013. Gimnasta născută la 22 august 1995 la Timișoara a devenit o prezență statornică în echipa României, după ce la Internaționalele Franței, de luna trecută, a obținut o medalie de argint la sol, reușind apoi aurul la același aparat la etapa de Cupă Mondială de la Doha. Ambele concursuri au reprezentat reacomodarea bănățencei cu aerul tare al competițiilor internaționale, tocmai în vederea Europenelor ce bat la ușă. La Moscova, „Didi” va concura la toate cele patru aparate: sol, bârnă, paralele inegale și sărituri. Din lotul pe care îl vor deplasa în Rusia Octavian Bellu și Mariana Bitang, mai fac parte Sandra Izbașa și Larisa Iordache.
Vlad Cotuna a participat în această primăvară la un singur concurs internațional major, Turneul Maeștrilor, de la Cottbus, acolo unde un a reușit să rupă însă gura târgului. Cu toate acestea, experiența de anul trecut, de la Jocurile Olimpice, îl obligă la o prestație cât mai bună la Moscova unde, asemenea Dianei Bulimar, va încerca fiecare aparat al concursului. Timișoreanul legitimat la CSM Lugoj va concura, așadar, la sol, cal cu mânere, inele, sărituri, paralele și bară.
România va deplasa la Moscova un lot destul de numeros la băieți, în care, alături de Vlad Cotuna, se vor mai afla Flavius Koczi, Marius Berbecar, Ovidiu Buidoso, Andrei Muntean și Daniel Rădeanu.
Filed Under: Alte sporturi Tagged With: campionatul european individual, csm lugoj, diana bulimar, gimnastica lugoj, gimnastica moscova, gimnastica romania, moscova, olympisky, vlad cotuna

References: CSM 
 CSM 
 csm 
 CSM 
 CSM 
 CSM 
 CSM 
 csm 
 CSM 
 csm